Jeg købte i marts måned ny bil og blev i den forbindelse tilbudt en Intro-forsikring hos IF. Jeg meddelte autoforhandleren, at jeg først ville kontakte IF for at høre, hvordan det forholdt sig efter det halve år, inden jeg besluttede mig og fik at vide, at det med forsikringsselskab godt kunne vente, til jeg fik bilen.

Telefonisk kontakt med IF bekræftede mig i, at det IKKE var selskabet, jeg ønskede at have min bil forsikret i. Den fantastiske pris på knap 2.000 kr. for seks måneder (og derefter omkring 4.500 årligt) gælder kun, hvis man ingen skader har. Med det samme man rammer den tredje skade (uanset hvor længe man har kørt) ryger forsikringen op på et anseligt, femcifret beløb. Det stillede jeg mig lidt undrende over for, da begrebet "skade" dækker mange forskellige ting, og jeg ikke kan se, det er min skyld, hvis nogen fx ridser min bil eller på anden vis udøver hærværk. Til det sagde den flabede unge mand i telefonen, at hvis jeg fik så mange skader, var jeg jo nok slet ikke egnet til at have bil. Og sådan sluttede samtalen.

Da jeg hentede bilen sagde jeg derfor til autoforhandleren, at bilen skulle forsikres hos Danske Forsikring, og han gik ind i systemet og rettede det hele til. Og nu begynder det:

Jeg bliver ved med at modtage breve fra IF vedrørende den bilforsikring, jeg har hos dem. Jeg prøver telefonisk at forklare dem, at jeg ikke er forsikret der, men det er ikke nok. Jeg skal sende en mail til dem. Da jeg gør det, får jeg at vide, at det ikke er nok; mit forsikringsselskab skal kontakte dem og fortælle det. I mellemtiden er jeg dog blevet truet med inddragelse af min bil og RKI, hvis jeg ikke betaler til dem. 
En dag kan jeg se, at et ukendt nummer har forsøgt at ringe til mig, så jeg ringer det op. Det viser sig at være IF, men da jeg spørger, hvad det drejer sig om, får jeg at vide, at det jo er mig, der har kontaktet dem, så det ved jeg nok bedst selv. Snappy comment, tænker jeg, men får forklaret damen i røret, at jeg har et mistet opkald fra dem og gerne vil vide, hvad det drejer sig om. Hun påstår ivrigt, at de ganske bestemt ikke har ringet til mig, mens jeg prøver at få hende til at forstå, at jeg bare har ringet op til det nummer, der stod i mit display som ubesvaret. Hun spørger så, om jeg er kunde hos dem, hvortil jeg svarer, at det er jeg ikke. "Jamen, så har vi jo ikke mere at snakke om! Farvel!" - jamen, farvel så...

Min utrolig venlige forsikringsmand hos Danske Forsikring har været så venlig at lægge både øre og øje til min utilfredshed over dette sagsforløb, og han har også forsøgt at forklare IF, at jeg ikke er forsikret hos dem, og at de godt kan pakke deres bøllemetoder væk - tilsyneladende uden held. 

For et par uger siden modtog jeg et brev om, at jeg stadig ikke havde betalt det skyldige beløb hos dem, og hvis jeg ikke gjorde det inden 21 dage, ville min bil ikke længere være forsikret hos dem. "Fedt," tænkte jeg, "det kan jo ikke være nemmere, nu de insisterer på at blive ved med det her pjat." Jeg antog, fjollet nok, at det bare var en autogenereret meddelelse og valgte at ignorere den. I dag, den 22. juni, har jeg modtaget et brev dateret den 17. juni, som lyder:

"Du har stadig ikke betalt din forsikring - og dit køretøj er ikke længere forsikret.

Nu er det sidste chance, hvis du vil undgå at få klippet dine nummerplader af politiet - og undgå at høre fra vores advokat. Betaler du ikke inden 10 dage, går vores krav til retslig inkasso - uden yderligere varsel! Det vil blandt andet medføre, at du skal betale dyre inkassoomkostninger...

Er der noget, du er i tvivl om, er du velkommen til at kontakte os, og vi skal forsøge at hjælpe dig.

Ophør og kontakt til politiet. Justitsministeriet kræver, at vi meddeler politiet, hvis du ikke betaler inden 10 dage. Politiet fjerner derefter køretøjets nummerplader - og vi vil inddrage det skyldige beløb ved retslig inkasso. Det medfører omkostninger, som du skal betale.

Når politiet er blevet indblandet, kan din forsikring først træde ikraft igen, når du har betalt restancen og accepteret, at forsikringen fremover er helårlig. Du kommer også til at stå i forsikringsselskabernes fælleskartotek. Det betyder, at i alle andre forsikringsselskaber kan du også kun få en motorkøretøjsforsikring med helårlig betaling - og kun mod at dokumentere, at du har betalt nedenstående beløb til os.

Har du betalt i løbet af den sidste uges tid, behøver du ikke at foretage dig noget"

Bortset fra brugen af udråbstegn og begejstringen for unødvendige punktummer (som bare får dem til at virke uprofessionelle), synes jeg, det er fantastisk, så ubegavede de mennesker er - det er ikke engang det rigtige registreringsnummer, de har skrevet på. Det er efterhånden blevet skåret ud i pap for dem nogle gange, at jeg ikke er forsikret der, men de lader til at have mere travlt med at kradse penge ind end på at høre, hvad der faktisk bliver fortalt dem. 

Man må da ikke håbe, politiet klipper pladerne på bilen ejet af registreringsnummeret, de oplyser. Og rent hypotetisk, gælder 10 dages betalingsfrist fra, når de sender brevet, eller når jeg modtager det knap en uge senere?

Jeg er sådan set ligeglad; Danske Forsikring har lovet at betale for en advokat, hvis IF ikke tager sig sammen.